Il-Kumitat kontra l-moħqrija tal-għasafar, CABS, ippubblika ritratti ta’ ġibjun kbir f’Ta’ Qali li persuni mhux magħrufa bidluh f’mansab kbir. Fi stqarrija, intqal li voluntiera tal-CABS sabu l-mansab nhar is-Sibt wara li segwew il-ħsejjes ta’ tagħmir li jintuża biex jinqabdu għasafar protetti. Il-Pulizija tal-ALE marru fuq il-post u  għaddejjin l-investigazzjoni biex ikunu identifikati l-persuni responsabbli u sid il-ġibjun. Fl-istess stqarrija intqal li s-sejba  tal-mansab f’Ta’ Qali kienet waħda minn għaxar siti ta’ imnassab illegali li nstabu mill-CABS u li żżarmaw mill-Pulizija fl-aħħar tmint ijiem fosthom f’Ħal Kirkop, Binġemma, Ħal Għaxaq, Ħaż Żabbar, Wied il-Għajn, Ħal Far, iż-Żejtun u l-Aħrax tal-Mellieħa.